CELEX: 32007D0070
Language: lt
Date: 1166572800000
Title: 2006 m. gruodžio 20 d. Komisijos sprendimas dėl biocidinių produktų, kuriuose yra tam tikrų veikliųjų medžiagų, neištirtų per Direktyvos 98/8/EB 16 straipsnio 2 dalyje minimą 10 metų programą, pateikimo į rinką termino pratęsimo (pranešta dokumentu Nr. C(2006) 6707)

6.2.2007   
            
            
               LT
            
            
               Europos Sąjungos oficialusis leidinys
            
            
               L 32/174
            
         
      KOMISIJOS SPRENDIMAS
   
   2006 m. gruodžio 20 d.
   dėl biocidinių produktų, kuriuose yra tam tikrų veikliųjų medžiagų, neištirtų per Direktyvos 98/8/EB 16 straipsnio 2 dalyje minimą 10 metų programą, pateikimo į rinką termino pratęsimo
   (pranešta dokumentu Nr. C(2006) 6707)
   (Tik tekstas čekų, danų, anglų, suomių, graikų ir švedų kalbomis yra autentiškas)
   (2007/70/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1998 m. lapkričio 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalį,
   kadangi:
   
               (1)
            
            
               Direktyvos 98/8/EB (toliau – direktyva) 16 straipsnio 2 dalies antroje pastraipoje ir 3 dalyje nurodyta, kad jeigu per nustatytą laiką nebuvo pateikta veikliajai medžiagai įvertinti reikalinga informacija arba duomenys, gali būti nuspręsta jos neįrašyti į direktyvos I, IA arba IB priedus. Priėmus tokį sprendimą, valstybės narės turėtų panaikinti veikliųjų medžiagų turinčių biocidinių produktų registraciją.
            
         
               (2)
            
            
               Komisijos reglamentuose (EB) Nr. 1896/2000 ir (EB) Nr. 2032/2003 yra nustatytos išsamios 10 metų darbų programos, minėtos direktyvos 16 straipsnio 2 dalyje, antrojo ir trečiojo etapo įgyvendinimo taisyklės. Komisijos reglamento (EB) Nr. 2032/2003 4 straipsnio 2 dalyje nurodyta, kad 2006 m. rugsėjo 1 d. yra data, nuo kurios valstybė narė panaikina veikliųjų medžiagų turinčių biocidinių produktų, kurių atžvilgiu nei buvo priimtas pranešimas, nei parodytas valstybės narės suinteresuotumas, galiojančią registraciją.
            
         
               (3)
            
            
               Komisijos reglamento (EB) Nr. 2032/2003 su pakeitimais, padarytais Komisijos reglamentu (EB) Nr. 1048/2005, 4a straipsnyje nustatytos sąlygos, kuriomis valstybės narės gali Komisijos prašyti pratęsti jo 4 straipsnio 2 dalyje nustatytą pateikimo į rinką nutraukimo laikotarpį, ir tokio pratęsimo sąlygos.
            
         
               (4)
            
            
               Atskiros valstybės narės Komisijai pateikė paraiškas pratęsti kai kurių veikliųjų medžiagų, kurių naudojimas biocidiniuose produktuose uždraustas nuo 2006 m. rugsėjo 1 d., pateikimo į rinką nutraukimo laikotarpį kartu pateikdamos informaciją, įrodančią poreikį toliau naudoti tas veikliąsias medžiagas.
            
         
               (5)
            
            
               Suomija, Danija, [Norvegija ir Islandija] pateikė informaciją, įrodančią, kad nėra tinkamų pušų deguto, kuris naudojamas kaip medienos apsaugos produktas istoriniams mediniams pastatams, laivams ir kitiems dirbiniams, pakaitalų. Būtų pagrįsta pratęsti šios medžiagos pateikimo į rinką nutraukimo laikotarpį, siekiant išsaugoti šių valstybių narių ir šalių kultūros paveldą.
            
         
               (6)
            
            
               Čekija pateikė informaciją, įrodančią, kad natrio N-chlorbenzensulfonamidą/chloraminą B kaip dezinfekavimo priemonę labai plačiai naudoja Čekijos ginkluotosios pajėgos ir visuomenės sveikatos tarnybos. Jo pakeitimas kitomis medžiagomis, apie kurias pranešta, gali sukelti sunkumų, jeigu tai atsitiktų pateikimo į rinką nutraukimo laikotarpio pabaigoje, visų pirma kai reikia atlikti viešųjų pirkimų procedūras. Būtų pagrįsta pratęsti šios medžiagos pateikimo į rinką nutraukimo laikotarpį, kad būtų galima lengviau ją pakeisti kitomis dezinfekavimo priemonėmis.
            
         
               (7)
            
            
               Graikija pateikė informaciją, įrodančią, kad temefosas plačiai naudojamas kovai su uodais ir visuomenės sveikatos kontrolei, vykdomai viešosios valdžios institucijų. Jo pakeitimas kitomis medžiagomis, apie kurias pranešta, gali sukelti sunkumų, jeigu tai atsitiktų pateikimo į rinką nutraukimo laikotarpio pabaigoje, visų pirma kai reikia atlikti viešųjų pirkimų procedūras. Būtų pagrįsta pratęsti šios medžiagos pateikimo į rinką nutraukimo laikotarpį, kad būtų galima lengviau ją pakeisti kitomis esamomis medžiagomis.
            
         
               (8)
            
            
               Jungtinė Karalystė pateikė informaciją, įrodančią, kad amoniakas turi būti toliau laikinai naudojamas kaip veterinarinės higienos biocidinis produktas, skirtas gyvulių kokų, kriptosporidijų ir nematodų infekcijų prevencijai. Būtų pagrįsta pratęsti šios medžiagos pateikimo į rinką nutraukimo laikotarpį, kad būtų galima ją palaipsniui pakeisti kitomis esamomis medžiagomis, apie kurias pranešta siekiant įvertinimo pagal direktyvos persvarstymo programą.
            
         
               (9)
            
            
               Šiame sprendime numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Komisijos reglamento (EB) Nr. 2032/2003 4 straipsnio 2 dalies, šio sprendimo priedo B stulpelyje išvardytos valstybės narės gali išduoti ar pratęsti leidimus pateikti į rinką registruotus ar įregistruotinus biocidinius produktus, turinčius priedo A stulpelyje išvardytų veikliųjų medžiagų, kurie naudojami D stulpelyje nurodytoms būtiniausioms reikmėms iki priedo C stulpelyje pateiktų datų.
   2 straipsnis
   (1)   Valstybės narės, naudodamosi šio sprendimo 1 straipsnyje nurodyta leidžiančia nukrypti nuostata, užtikrina, kad būtų laikomasi šių sąlygų:
   
               a)
            
            
               toliau naudoti galima tik su sąlyga, kad medžiagos turintys produktai yra patvirtinti numatomoms būtiniausioms reikmėms,
            
         
               b)
            
            
               toliau naudoti šiuos produktus galima tik tuomet, jeigu jie nedaro nepageidaujamo poveikio žmonių ir gyvūnų sveikatai bei aplinkai,
            
         
               c)
            
            
               suteikdamos patvirtinimą, nustato visas deramas rizikos mažinimo priemones,
            
         
               d)
            
            
               tokie biocidiniai produktai, liekantys rinkoje po 2006 m. rugsėjo 1 d., yra perženklinami tam, kad atitiktų riboto naudojimo reikalavimus,
            
         
               e)
            
            
               kai taikoma, valstybės narės užtikrina, kad leidimo turėtojai ar suinteresuotosios valstybės narės ieškotų alternatyvių sprendimų tokioms reikmėms, arba kad būtų rengiami ne vėliau kaip 2008 m. gegužės 14 d. pateiktini dokumentai Direktyvos 98/8/EB 11 straipsnyje nustatyta tvarka.
            
         (2)   Suinteresuotos valstybės narės kasmet informuoja Komisiją apie 1 dalies taikymą ir visų pirma apie veiksmus, kurių imtasi vadovaujantis e punktu.
   3 straipsnis
   Šis sprendimas skirtas Suomijos Respublikai, Danijos Karalystei, Čekijos Respublikai, Graikijos Respublikai, Jungtinei Didžiosios Britanijos ir Šiaurės Airijos Karalystei.
   
      Priimta Briuselyje, 2006 m. gruodžio 20 d..
      
         
            Komisijos vardu
         
         Stavros DIMAS
         
         
            Komisijos narys
         
      
   
   
      (1)  OL L 123, 1998 4 24, p. 1.
   
      PRIEDAS
      1 straipsnyje nurodytų leidimų sąrašas
      
                  A stulpelis
               
               
                  B stulpelis
               
               
                  C stulpelis
               
               
                  D stulpelis
               
            
                  Veiklioji medžiaga
               
               
                  Valstybė narė
               
               
                  Data
               
               
                  Naudojimo paskirtis
               
            
                  Pušų degutas
               
               
                  Suomija
               
               
                  2010 5 14
               
               
                  Medienos apsaugos produktas pastatams, laivams ir kitiems dirbiniams, kurie priklauso paraišką pateikusių valstybių narių kultūros paveldui
               
            
                  EB Nr. 232-374-8
                  CAS Nr. 8011-48-1
               
               
                  Danija
               
               
                  2010 5 14
               
            
                  Natrio N-chlorbenzensulfonamidas/Chloraminas B
                  EB Nr. 204-847-9
                  CAS Nr. 127-52-6
               
               
                  Čekija
               
               
                  2007 11 1
               
               
                  Dezinfekavimo priemonė, naudojama paraišką pateikusios valstybės narės visuomenės sveikatos tarnybų, viešųjų veterinarijos tarnybų ir ginkluotųjų pajėgų (civiliniais tikslais)
               
            
                  Temefosas
                  EB Nr. 222-191-1
                  CAS Nr. 3383-96-8
               
               
                  Graikija
               
               
                  2007 11 1
               
               
                  Kovai su uodais (Culicidae) ir visuomenės sveikatos kontrolei
               
            
                  Amoniakas
                  EB Nr. 231-635-3
                  CAS Nr. 7664-41-7
               
               
                  Jungtinė Karalystė
               
               
                  2008 5 14
               
               
                  Veterinarinės higienos biocidinis produktas, skirtas gyvulių kokų, kriptosporidijų ir nematodų infekcijų prevencijai; tik jeigu negalima panaudoti kitų panašaus poveikio priemonių